બ્લડ-કૅન્સરનો દર્દી દેવાલયમાં જઈ શકે? લોહીને કલાકારો ચાહે છે. આમ-ઇન્સાન લોહીથી ગભરાય છે. અપવાદને વંદન. પ્રશ્ન તો એ પણ થાય કે રુગ્ણાલયમાં દેવની પ્રાણ-પ્રતિષ્ઠા અંગે શાસ્ત્ર સંમતિ આપે છે? સ્ત્રી-રોગના નિષ્ણાતના દવાખાનામાં દેવનું સ્થાપન જોવા મળે છે અને દેવીનું પણ. આરોગ્યના દેવ ધન્વંતરિનું મંદિર રોગીથી ઊભરાવું જોઈએ, પરંતુ ઋતુકાળમાંથી પસાર થતો મનુષ્ય રોગી નથી. હા, વિજ્ઞાનના ઘણા જાણકારો ઋતુકાળ દરમિયાન જે-તે વ્યક્તિના દેહ નજીક સ્વાસ્થ્ય માટે હાનિકારક જીવાણુ મંડરાતા હોય છે તેમ કહે છે. કહેનારા કહે છે, કે અમુક અથાણા, પાપડ જેવા ખાદ્ય પદાર્થનું ઉત્પાદન કરતા એકમો ફક્ત ઋતુકાળમાં ન પ્રવેશી શકે તેવા જ માણસને કામ પર રાખે છે. તો શું બિનઋતુકાલીન દેહમાં પણ અનેકો હાનિકારક જીવાણુ, વિષાણુ નથી હોતાં? ભાવાર્થનું કહેવાનું કે પ્રત્યેક મનુષ્ય એક યા બીજી રીતે અન્ફિટ ઉર્ફે નાલાયક છે.